Solomon Kalushi Mahlangu

USolomon Kalushi Mahlangu wabelethwa mhlana amalanga ama-10 kuVelabahlinze ngomnyaka we-1956, ngobuhlanga ubuya esizweni samaNsebele weSewula Afrika. Begade amlweli wekululeko yabantu begodu alilunga lehlangano ye-ANC, uMkhonto wesizwe. UMahlangu wabelethelwa endaweni yange-Doronkop ePumalanga  begodu ungewesithandathu ngakwabo. Ekufundeni kwakhe ungene isikolo semazingeni aphezulu esikolweni esibizwa bona yi-Mamelodi High School begodu isikolwesi savalwa ngebanga lemiguruguru eyayikhona ngomnyaka we-1976 ethinta i-Soweto uprisings. Kanti-ke ngebanga lokulwa nombuso obewukhahlumeza abantu wagwetjwa isigwebo sentambo bewabulawa mhlana amalanga asi-6 kuSihlabantangana ngomnyaka we-1979 aneminyaka ema-22 kwaphela.
UMahlangu waya enarheni ye-Angola wayokulungiselelwa ukuba lijoni begodu bekalilunga lesiqhema esibizwa bona yi-June 16 Detachment ngaphasi kwehlangano yeMK. Unobangela waleli gama kukuthi yena nabanye bebayingcenye yabafundi ebegade basemgurugurwini womnyaka we-1976. Lokhu kwenzeka ngemva kokuthi ayokubhaqa iinyanga ezisithandathu zoke e-Mozambique. Ukubotjhwa nokugwetjwa kwakhe kulandela isiga esenzeka mhlana amalanga ali-13 kuMgwengweni ngomnyaka we-1967 la begade ano-George Mahlangu no-Mondy Motaung eJwanasibhege, bebeze ngesibanga sokuzokuhanganyela nenengi ukuzokukhunjulwa khona okwenzeka mhlana amalanga ali-16 kuMgwengweni bese kwathi kunjalo kwadubuleka abasebenzi ababili, badutjulwa ngu-Motaung lokha nabazama ukubalekela amapholisa nase amapholisa abasolela ngokuthile ngombana bebaphethe amabhege. Kanti enye yamabhege la yawa yaphuma isigidi se-AK47.

Kwathi mhlana amalanga ali-7 kuSinyikhaba ngomnyaka we-1977 kulapho uMahlangu wathoma ukukhamba khona ikhotho, wabendwa ngamaqala wokubulala abantu ababili nanoma begade kungasuye owabadubulako begodu akhange ikhotho ivume bona uMahlangu afake isibawo seenlilo.  Bathi lokha nabazomlengisa uMahlangu wakhuluma amagama wakhe wokugcina asithi, ''Nitjele abantu bami ngiyabahanda. Baragele phambili balwe. Iingazi zami ziyokondla umuthi ozokuthela iinthelo zekululeko.''  Kanti ke wangcwatjwa emalibeni we-Mamelodi bewafakelwa ilitje elitlowe amagama wakhe wokugcina.

Ilifa likaMahlangu alithathelwa phasi, kunelitje elakhiweko njengesikhumbuzo lapha  elibizwa bona yi-Solomon Mahlangu Freedom Square e-Mamelodi . Indlela yePitori eyayaziwa ngokuthi yi-Hans Strijdom Drive yatlanywa ngobutjha yathiwa yi-Solomon Mahlangu Drive. Eyunivesithi ye-Witwatersrand umakhiwo we-ofisi lokubuza nokuphatha libizwa bona yi-Solomon Mahlangu House. Kanti-ke, kunefilimu elibizwa bona yiKalushi eveza umlando wakhe nokhunye okunengi, okufaka hlangana i-Solomon Kalushi Mahlangu Scholarship Fund ebhadalela abantwana bona bafunde emayunivesithi.